**Kim Kyu-sik** (koreansk: 김규식, hanja :金奎植; født 29. januar 1881 i Dongnae i kongedømmet Joseon, død 10. desember 1950 i Manpo i Nord-Korea) var en leder i den koreanske uavhengighetsbevegelsen, og minister i den koreanske eksilregjering.

Liv og virke
------------

### Bakgrunn

Kim Kyu-sik ble født i *Dongnae* (senere en del av byen Busan), og mistet i tidlig barndom sine foreldre. Den presbyterianske pastor Horace Grant Underwood tok seg av ham fra han var seks år gammel; han ble oppdratt av misjonærene og fikk navnet *Johann* av dem. Senere reiste han til USA og tok utdannelse på bachelornivå ved Roanoke College i Virginia. Deretter studerte han ved Princeton og tok der mastergrad i 1904.

### Karriere

I 1905 vendte han tilbake til Korea og begynte som lærer. Etter Korea ble annektert av keiserriket Japan i 1910 dro Kim i landflyktighet til Kina.

Som befullmektiget av den koreanske provisoriske regjering reiste Kim Kyu-sik til Paris for å utvirke hjemlandets uavhengighet på fredskonferansen i Paris i 1919. Han ble ditsendt av Yuh Woon-hyung og Chang Duk-soo, som i Shanghai sommeren 1919 hadde etablert Sinhan Cheongnyeondang. Hans bestrebelser bar imidlertid ikke frukt, ettersom USA selv ikke betraktet sin president Woodrow Wilsons fremlagte 14-punkts-program om folkenes selvbestemmelsesrett som så tungsveiende når det gjaldt sin daværende forbundsfelle Japan.

Rhee Syng-man og Kim Kyu-sik i Shanghai

I 1922 var Kim delegat på den første Kongressen for kommunistiske og revolusjonære partier i Det Fjerne Østen, avholdt i Moskva.

Ved Roanoke College i Salem i Virginia ble han i 1923 promovert til doktor i rettsvitenskap. I 1935 grunnla han *Det folkerevolusjonære parti* (민족혁명당) i Nanking, sammen med Kim Won-bong og Cho Soang.

Han var ledende medlem av Republikken Koreas provisoriske regjering, hvis visepresident han ble i 1940, under president Kim Gu.

Mellom 1919 og 1920 var han den koreanske eksilregjeringens første ambassadør til USA. I den samme regjeringen var han i 1919 utenriksminister og mellom 1920 og 1921 utdanningsminister. Mellom 1940 og 1947 var han visepresident i eksilregjeringen. 

Etter Japans krigsnederlag i Andre verdenskrig, og Korea ble uavhengig fra Japan, vendte han atter tilbake til hjemlandet. Han ville medvirke til oppbyggingen av den nye stat. Landet var delt i to soner; Sovjetunionen kontrollerte den nordlige del, og USAs styrker stod i sør. De, amerikandke militærregjeringen foretrakk at Kim sammen med Yuh Woon-hyung, begge to moderate politikere, skulle lede oppbyggingen av det nye styre. 

I september 1947 satte USA det koreanske spørsmål på dagsorden i FN, bare få dager etter at organisasjonen var blitt opprettet. Det ble da bestemt at - trass i motforestillinger fra koranske politikere - at det skulle avholdes valg i den sørlige del i 1948.

Kim Kyu-sik trakk seg fra politikken i 1950 etter å ha mislyktes i et forsøk på å forhandle fram en koreansk gjenforening. Kort etter utbruddet av Koreakrigen i 1950, ble han kidnappet til Nord-Korea. Der ble det meldt at han døde i Manpo helt nord mot grensen til Kina senere samme år; i sør antok man at han ble drept.

Referanser
----------

1. ↑   pantheon.world, besøkt 9. oktober 2017[Hentet fra Wikidata]
2. ↑   www.rfa.org[Hentet fra Wikidata]
3. 1 2  Biografi om Kim Kyu-sik i Doosan-encyklopedien. Lest 3. november 2013 (koreansk).
4. 1 2  Eckert, Carter J. Lee, Ki-baik, Lew, Young Ick, Robinson, Michael & Wagner, Edward W. (1990). *Korea old and new*. Seoul: Ilchokak.
5. ↑  *Der Erste Kongreß der kommunistischen und revolutionären Organisationen des Fernen Ostens. Moskau, Januar 1922*. Hamburg: Verlag der Kommunistischen internationale, 1922; John Sexton (utt.): *Alliance of Adversaries. The Congress of the Toilers of the Far East* (Historical Materialism, Bd. 173). Haymarket, ²2019; ISBN 1642590401.
6. ↑  Pratt, Keith L.; Rutt, Richard (1999), «Korean National Revolutionary Party», *Korea: A Historical and Cultural Dictionary*, Psychology Press, s. 236, ISBN 978-0-7007-0464-4, besøkt 2016-03-20
7. ↑  «Remembering alumnus Kim Kyusik, leader of Korean independence movement, 100 years later». *www.roanoke.edu* **(engelsk)**. Roanoke College. Besøkt 12. januar 2020.

Portal: Korea

|  |  |
| --- | --- |
| Oppslagsverk/autoritetsdata | Prabook **·** VIAF **·** LCCN **·** ISNI **·** SUDOC
 |